Ad perpetuam rei memoriam. Nos Albertus, Dei gracia Sweorum Gothorumque rex, cupientes sacrosanctam Aboensem ecclesiam merito pre ceteris honorare et cultum diuinum pro posse nostro jbidem ffauorabiliter ampliare, pro honorificentiore statu at sustentacione vicarii, qui nunc est vel qui pro tempore ffuerit, prebende in honorem et laudem sancti Sigfridi episcopi et confessoris infra dictam ecclesiam de nouo fundate bona nostra Loppalæ parrochie Bernå, ad predecessores nostros et nos legittime deuoluta, cum omnibus et singulis eorundem bonorum pertinenciis, videlicet domibus, agris, piscariis, siluis, nemoribus, pascuis, molendinis et molendinorum locis ac aliis vniuersis, in quibuscunque et vbicunque consistant et constiterant ab antiquo, quocunque nomine censeantur, eidem prebende annectimus, donamus et tradimus cum omni tam proprietatis dominio quam possessionis iure perpetuo et irreuocabiliter possidenda, renuntiantes pro nobis et quibuscunque nostris successoribus omni iuri et occasioni predicta bona vel aliquam eorum partem a prefatis ecclesia, prebenda seu ipsius vicario quouismodo vel tempore resumendi, redimendi vel ab eis alienando quomodolibet afferendi, ac dantes et concedentes exnunc eidem vicario et successoribus suis liberam et omnimodam facultatem bona premissa cum omnibus suis pertinenciis predictis intrandi, tenendi, possidendi, committendi, locandi et alias quomodolibet pro reuerendissimi in Christo patris domini episcopi, capituli Aboensis et sue voluntatis arbitrio disponendi, prout sibi et ecclesie predicte viderint expedire. Et vt huiusmodi dictorum bonorum annexio, tradicio et donacio per nos facta eo maiori perpetuo vigeat firmitate, quo solemnius legum observationibus fuerit stabilita, honorabili et circumspecto viro Sunoni Hokonasson, prefecto Wiburgensi, nobis in Christo dilecto, tenore presencium committimus et mandamus, quatenus omnia et singula premissa in loco pretorij terre Finlandie, vbi dicta bona consistere noscuntur, publicet, datis super hoc firmariis sev testibus, dictis vulgariter ffasta, cum scotacione et omnibus aliis et singulis, qui in talibus de iure sev consuetudine requiruntur, ratum et gratum perpetuo habiturus, quicquid per eundem Sunonem Hokonasson nostro nomine quomodo libet actum fuerit in premissis. Prohibemus igitur sub obtentu gracie nostre firmiter et districte, ne quis prefectorum nostrorum eorundem officialium sev quiuis alter, cuiuscunque condicionis, dignitatis et status existat, prefatos ecclesiam, episcopum et capitulum Aboense aut vicarios predictos in possessione et libera disposicione bonorum supradictorum in Loppela vel alicuius pertinentis ad eadem quomodolibet turbet, impediet vel molestet. Datum Sictunie anno Domini m°ccc°lx quinto, feria 3:a proxima post festum beati Bartholomei apostoli, sub secreto.